Bayezid II.a
**Bayezid II.a** (1447ko abenduaren 3a - 1512ko maiatzaren 26a) Otomandar Inperioko sultana izan zen 1481etik 1512an hil zen arte.

Bayezid Dimetoka jauregian, Traziako eskualdean, jaio zen. Mehmed II.a *Konkistatzailearen* semea zen, eta 1481ean tronuratu zen. Aitaren antzera, mendebaldeko eta ekialdeko kulturaren mezenasa izan zen, eta, beste sultan askok ez bezala, trabarik gabeko barne-politika bermatzen egin zuen ahalegin guztia. Hori dela eta, *Justua* goitizenaz ere ezaguna zen.

Bere agintaldian kanpaina zenbait egin zituen Moreako Despoterria konkistatzeko; eskualde hori sarritan deskribatu izan zen botere otomandarra Ekialdeko Mediterraneoan bermatzeko giltza gisa.

Bayezid meskita, Istanbulen
Bayeziden kezka nagusia Cem anaiarekin izan zuen borroka zen. Anaiak tronua eskatzen zuen, eta horretan laguntzeko, Maltako Ordenako Zaldunen babes militarra bilatu zuen Bayezidek. Zaldunek Cem preso hartu zuten, eta Inozentzio VIII.a Aita Santuari bidali zioten. Cem Napoliko presondegi batean hil zen, gaixotasun infekzioso baten ondoren.

Ekialdeko altxamenduak asko izan ziren Bayeziden agintaldian. Sarritan Persiako xah zen Ismailek babestu egiten zituen altxamendu horiek, xiismoa bultzatu eta hedatzeko gogotsu baitzegoen, horrela estatu otomandarraren agintea gutxitzeko. Anatoliako agintari otomandarrak, izan ere, mehatxu serioak jaso zituzten denboraldi honetan, eta Bayeziden Bisir Handia, Ali Pasha, erail egin zuten matxinatuen kontrako bataila batean. Bayezid II.ak, era berean, armada otomandarra Espainiako Erresumara bidali zuen 1492an, Errege-erregina *Katolikoen* dekretuz egotziak izan ziren judu espainiarrak otomandarren eskualdera eramateko.

Bayezid II.ak bere seme Selim eta Ahmedek ondorengotza lortzeko zuten borroka ikusi behar izan zuen bizitzako azken urteetan. Halako batean, Bayezid Ahmedek asasinatuko zuen beldur zen, eta Konstantinoplan sartzea debekatu zion semeari.

Selimek, janizarien laguntzarekin, Ahmed garaitu eta exekutatzeko agindua eman zuen. Beyazidek abdikatu egin zuen 1512ko apirilean. Jaioterri zuen Dimetokara erretiratzea pentsatu zuen, baina bidaian hil zen, eta Istanbulen hobiratu zuten, haren izena daraman meskitan.

Erreferentziak
--------------

1. ↑    *Sultan Bajazid's (i.e. Beyazit's) Mosque, Constantinople, Turkey.*  (Noiz kontsultatua: 2013-10-19).

|  |  |
| --- | --- |
|  | Wikimedia Commonsen badira fitxategi gehiago, gai hau dutenak: ***Bayezid II.a*** Aldatu lotura Wikidatan |

| * i
* e
* a
Otomandar sultanak |
| --- |
| Osman I.a  •  Orhan  •  Murad I.a  •  Bayezid I.a  •  *Interregnum*  •  Mehmed I.a  •  Murad II.a  •  Mehmed II.a  •  Murad II.a  •  Mehmed II.a  •  Bayezid II.a  •  Selim I.a  •  Suleiman I.a  •  Selim II.a  •  Murad III.a  •  Mehmed III.a  •  Ahmed I.a  •  Mustafa I.a  •  Osman II.a  •  Mustafa I.a  •  Murad IV.a  •  Ibrahim  •  Mehmed IV.a  •  Suleiman II.a  •  Ahmed II.a  •  Mustafa II.a  •  Ahmed III.a  •  Mahmud I.a  •  Osman III.a  •  Mustafa III.a  •  Abdulhamid I.a  •  Selim III.a  •  Mustafa IV.a  •  Mahmud II.a  •  Abdulmezid I.a  •  Abdulaziz I.a  •  Murad V.a  •  Abdulhamid II.a  •  Mehmed V.a  •  Mehmed VI.a  •  Abdulmezid II.a (kalifa) |
| Osmanliar Dinastia |